PREDKLADACIA SPRÁVA

Mestská časť Devínska Nová Ves predložila na Ministerstvo hospodárstva SR dňa  9. 8. 2001 žiadosť o poskytnutie podpory na zriadenie Priemyselného parku Devínska Nová Ves (ďalej len „PP DNV“). Nakoľko výstavba PP DNV začala ešte pred nadobudnutím účinnosti zákona č. 193/2001 Z.z. o podpore na zriadenie priemyselných parkov a o doplnení zákona Národnej rady SR č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov (ďalej len „zákon“), žiadosť o poskytnutie podpory na technickú vybavenosť územia a inžinierske stavby, tzn. infraštruktúru bola predložená v súlade s § 13 zákona. V súčasnosti je rozostavanosť objektov na 90 % a náhrady a úhrady za uvedené objekty neboli ešte uhradené. Vzhľadom na to, že podľa zákona č. 193/2001 Z. z. (ďalej len „zákon“) PP zriaďuje obec, a teda len ona môže byť žiadateľom o podporu na zriadenie PP, žiadosť MČ – DNV zo dňa 9. 8. 2001 bola potvrdená žiadosťou hl. mesta SR Bratislava zo dňa 9. 11. 2001 č. j. prim. 3405/2001. 

Podľa žiadosti má byť v PP DNV realizovaná investícia s celkovými nákladmi 3,2 mld. Sk, z toho celkové náklady na nevyhnutnú technickú vybavenosť priemyselného parku (ďalej len „technická infraštruktúra“) v sume 119.476.364,30 Sk.
	
Požadovaná výška podpory (70 % z nákladov na technickú infraštruktúru) predstavuje sumu 83.633.455,10 Sk.
	
Podnikateľmi – investormi, ktorí budú pôsobiť v PP DNV sú podľa predložených zmlúv o budúcej zmluve uzavretých medzi obcou a podnikateľmi v PP DNV
1.	DaK Küster, s. r. o., Havlíčkova 34, Bratislava
(výška investície 1,5 mld. Sk)
2.	ZST, a. s., Tehelná 2, 843 08 Bratislava
(výška investície 1,5 mld. Sk)
3.	DK Development a.s., Lamčská cesta 3, 841 07 Bratislava 
(výška investície 0,2 mld. Sk).

	Realizáciou PP DNV a v ňom vybudovaných investícií sa predpokladá vytvoriť celkom 965 nových pracovných miest.
	
Celkový prínos realizovanej investície pre verejné financie na obdobie prvých piatich rokov po začatí trvalej prevádzky (rok 2002) sa predpokladá vo výške 617.793.000 Sk a pozostáva z odvodov od zamestnancov do fondov, odvody a dane od zamestnávateľov a dani z príjmov fyzických osôb – zamestnancov. 
Odborné posúdenie žiadosti o poskytnutie podpory vykonala Slovenská agentúra pre rozvoj a investícií a obchodu, š.p.o. ( ďalej len Sario ), ktorá posudzovala najmä splnenie zákonných podmienok pre poskytnutie dotácie úplnosť a hodnovernosť žiadateľom predložených dokladov, reálnosť podnikateľského zámeru a nákladov na zriadenie priemyselného parku, ako aj prínosov pre daný región a Slovenskú republiku. 
Podľa záverov odborného posudku žiadateľ splnil všetky zákonom predpísané podmienky na poskytovanie dotácie a zároveň preukázal reálnosť podnikateľského zámeru PP DNV ako aj správnosť a úplnosť dokladov potrebných na rozhodnutie o poskytnutí podpory a reálnosť a hospodárnosť nákladov vynaložených na zriadenie priemyselného parku.
Ohodnotenie prínosov PP DNV vykonala Sario podľa kritérií na posúdenie celkových ekonomických a sociálnych prínosov navrhovaného PP stanovených v Manuáli pre poskytovanie podpory na zriaďovanie priemyselných parkov, ktorý bol schválený vládou Slovenskej republiky. Plnení kritérií celkových ekonomických a sociálnych kritérií žiadateľ dosiahol celkom 444 bodmi (oproti 300 bodov minimálne požadovaným), čím bola preukázaná vysoká sociálna, ekonomická i ekologická efektívnosť zámeru zriadiť priemyselný park v Devínskej Novej Vsi. Realizáciou PP DNV sa zvýši príjem do štátneho rozpočtu formou odvodov a daní a zároveň sa znížia výdaje na dávky sociálnej odkázanosti. Tieto prínosy boli vyčíslené v celkovej sume 617.793 tis. Sk.  V tejto sume nie sú zahrnuté dane od právnických osôb, ktoré budú závislé od celkového objemu produkcie a zdaniteľného zisku, ktoré však podľa odborného odhadu môžu dosahovať ročne až 300 mil. Sk.
Pre obec realizácia PP DNV bude znamenať príjem do rozpočtu obce z titulu dane z nehnuteľnosti sume 16.341.666,- Sk ročne. 
Ak porovnávame výšku žiadateľom uvádzaných prínosov ( 617.793.000,- Sk za prvých 5 rokov ) s požadovanej výškou dotácie ( 83.633.455,- Sk ) tak pomer prínosov a nákladov dosahuje 7,4:1 tzn. , že každá koruna poskytnutá zo štátneho rozpočtu bude zhodnotená až 7,4 násobne a to už za prvých 5 rokov od zahájenia výroby PP.
Efektívnosť prostriedkov vynaložených zo štátneho rozpočtu zvyšuje aj tá skutočnosť, že obec nežiada štát o dotáciu na kúpu alebo prenájom pozemkov ani na úhradu nákladov za vyňatie pozemkov z PPF.   
Zriadenie PP DNV je prínosom pre obec aj daný región jednak z hľadiska riešenia zamestnanosti, ako aj z hľadiska rozvoja obce a regiónu, je tiež podmienkou ďalšieho rozvoja výroby vo Volkswagene Slovakia, a.s. 
Finančné prostriedky na poskytnutie dotácie na zriaďovanie priemyselných parkov sú v štátnom rozpočte na rok 2002 ( schválené zákonom č. 586/2001 Z.z. ) v kapitole V. všeobecná pokladničná správa v celkovej výške 452 mil. Sk. Z týchto účelovo viazaných prostriedkov na program budovania priemyselných parkov bolo doteraz vyčerpaných 278 mil. Sk. Zostáva teda 184 mil. Sk čo znamená, že aj po schválení dotácie na zriadenie priemyselného parku v Devínskej Novej Vsi zostáva na tieto účely ešte vyše 90 mil. Sk.
V nadväznosti na vyššie uvedené skutočnosti sa predkladá vláde SR návrh na poskytnutie podpory na zriadenie PP DNV obcou v požadovanej sume 
83.633.455,10 Sk.
Nakoľko v súlade s Rokovacím poriadkom vlády SR je potrebné materiály predkladať na Úrad vlády SR v elektronickej forme, toto je pri priemyselných parkoch administratívne náročné a nemožné vzhľadom na rozsah príloh. Všetky originály príloh, ktoré sú uvedené v Odbornom posudku agentúry SARIO, š.p.o. sú k dispozícií k nahliadnutiu na Ministerstve hospodárstva SR - sekcia stratégie, odbor podporných programov pre malé a stredné podnikanie, investície a priemyselný výskum a vývoj.